—У аддзяленні дзённага знаходжання для інвалідаў Глыбоцкага тэрытарыяльнага цэнтра сацыяльнага абслугоўвання насельніцтва (ТЦСАН) аформлена спецыяльная зона для людзей з дрэнным зрокам. Мы маем кнігу са шрыфтам Брайля, так званую спецыяльную “азбуку Морзе” для інвалідаў па зроку, з дапамогай якой яны вучацца чытаць. Гэтым шрыфтам на ўсіх дзвярах цэнтра нанесены назвы, якія з’яўляюцца апазнавальнымі знакамі. Інваліды па зроку, чытаючы навобмацк, ведаюць, дзе ўваход, пакой для заняткаў, прыбіральня, і самастойна ідуць туды, куды ім трэба, — расказвае загадчыцца аддзялення дзённага знаходжання для інвалідаў цэнтра Наталля Мурзіч. – Маем мы і спецыяльны стэнд па вывучэнні азбукі Брайля. Яго мы зрабілі самі са спадручных матэрыялаў, асноўнымі з якіх з’яўляюцца гузікі. У дапамогу тым, хто дрэнна бачыць, — камп’ютар з гукавой праграмай і функцыяй павелічэння тэкстаў і малюнкаў “Jaws”, гукавыя інфармацыйныя часопісы і кнігі. Дзякуючы супрацоўніцтву цэнтра з дабрачыннымі арганізацыямі, сёлета мы набылі стол для пясочнай тэрапіі з рознакаляровай падсветкай і святлогукавы апарат, які стварае музычны і светлавы фон. Наведвальнікі цэнтра самі зрабілі спецыяльныя дыванкі для масажа ступняў і рэфлексатэрапіі. У пакоі рэлаксацыі адначасова могуць праходзіць псіхалагічную разгрузку, развіваць дробную маторыку 4-5 чалавек з рознымі адхіленнямі здароўя.